KTC คงเป้ารักษากำไรสุทธิใกล้เคียงปีก่อน-ตั้งเป้าธุรกิจบัตรเครดิตโตที่ 15%
KTC คงเป้ารักษากำไรสุทธิใกล้เคียงปีก่อนราว 2 พันล้านบาท แม้ยังมีความเสี่ยงหนี้ครัวเรือน-ภัยแล้ง แต่เชื่อว่าการจับจ่ายใช้สอยของผู้บริโภคยังดีอยู่ จากนโยบายกระตุ้นเศรษฐกิจของภาครัฐบาล เดินหน้าลุยการตลาดตั้งเป้าส่วนแบ่งทางการตลาดเป็น 15% ขณะเดียวกันตั้งเป้าการเติบโตของธุรกิจบัตรเครดิตที่ 15% หรือมียอดรวมการใช้จ่ายผ่านบัตรราว 1.7 แสนล้านบาท
16 ก.พ. 2559

นายชุติเดช ชยุติ รองประธานเจ้าหน้าบริหารอาวุโส – คอร์ปอเรท ไฟแนนซ์ บริษัท บัตรกรุงไทย จำกัด (มหาชน) หรือ KTC เปิดเผยว่า บริษัทยังคงเป้าหมายรักษากำไรสุทธิใกล้เคียงปีก่อนที่ราว 2 พันล้านบาท  แม้มองว่าปัจจุบันยังมีความเสี่ยงหลายๆด้านไม่ว่าจะเป็นหนี้สินครัวเรือนที่อยู่ในระดับสูงและภัยแล้ง
รวมไปถึงราคาสินค้าเกษตรที่ยังอยู่ในระดับต่ำ แต่อย่างไรก็ตามเชื่อว่าการจับจ่ายใช้สอยของผู้บริโภคยังดีอยู่ จากนโยบายกระตุ้นเศรษฐกิจของภาครัฐบาล และแนวโน้มเศรษฐกิจที่ดีขึ้นด้วยน่าจะช่วยหนุนผลการดำเนินงานได้
ทั้งนี้ บริษัทมีแผนจะทำการตลาดให้เข้มข้นขึ้นทุกธุรกิจ โดยตั้งเป้าเพิ่มส่วนแบ่งทางการตลาดเป็น 15% จากปัจจุบันอยู่ที่ 10.5% โดยตั้งเป้าหมายการเติบโตของธุรกิจบัตรเครดิตที่ 15% หรือมียอดรวมการใช้จ่ายผ่านบัตรราว 1.7 แสนล้านบาท และมียอดบัตรใหม่ 400,000 ใบ จากปัจจุบันมียอดบัตรรวม 1.89 ล้านใบ
 